Dacă Ursula von der Leyen le-a declarat război economic rușilor, stră-străbunicul ei pe linie paternă le-a construit zeci de fabrici de textile. Un unchi al președintei Comisiei Europene (CE) și-a ridicat un conac somptuos în centrul capitalei Rusiei, care s-a păstrat până în zilele noastre și face parte din patrimoniul cultural al Moscovei.
Povestea industriașului Johann Ludwig von Knoop, descendentul președintei CE, începe pe la mijlocul secolului al XIX-lea, atunci când ajunge în Imperiul Țarist ca asistent al unui exportator de textile. În acele vremuri, comerțul cu materiale de bumbac era dominat de englezi. Pentru a-și menține monopolul, englezii au interzis exportul de tehnologie și utilaje de producere a acelor mărfuri.
În 1842, britanicii ridică interdicția, iar tânărul Knoop reușește să le aducă rușilor utilaje, chiar și specialiști. Totodată, le construiește cea mai mare fabrică de prelucrare a bumbacului din Europa, unde munceau 4500 de oameni.
"A plătit salarii mici, dar și-a luat în serios responsabilitățile față de forța de muncă, întroducând o schemă de asigurări de sănătate și furnizând lucrătorilor locuințe, grădinițe și școli. În cele din urmă, el a fost responsabil pentru echiparea a 187 de fabrici de bumbac de pe teritoriul Rusiei", arată surse ale wikipedia.
Străbunicul Ursulei von der Leyen ajunge, în scurt timp, unul dintre cei mai puternici și bogați industriași din Imperiul Țarist. Pentru ruși, Knoop a ajuns un fel de reper în industria autohtonă, numele său devenind parte a proverbului: "Unde este o biserică, este un pop', unde este o fabrică, este Knoop".
În 1877, țarul Alexandru al II-lea i-a acordat industriașului titlul de baron, recunoscându-i, în acest fel, contribuția în dezvoltarea economică a imperiului.